Mushonga unodzivirira Hepatitis A mushonga unodzivirira hepatitis A. Unoshanda painenge 95% yevane chirwere chacho uye unoramba uchishanda kwemakore anodarika 15, uye uchidaro kweunenge upenyu hwese hwemunhu. Kana uchipiwa, zvinokurudzirwa kuti munhu aupiwe kaviri kutangira pashure pekunge asvitsa gore. Unoita zvekuiswa mutsandanyama nejekiseni. Sangano reWorld Health Organization (WHO) rinokurudzira kuti munhu wese apiwe mushonga unodzivirira munharaunda dzisina kunyanya chirwere ichi. Kana dziri nharaunda machakanyanya kupararira hazvikurudzirwi kupa munhu wese mushonga unodzivirira sezvo vese vasingazobatiri zvakare chirwere chacho zvichibva pakuti vanenge vakatozvidzivirira kare pavakabatwa nacho vari vana. Sangano reCenter for Disease Control and Prevention (CDC) rinokurudzira kuti vakuru vane mikana yakakura yekubatira chirwere ichi uye vana vese vapiwe mushonga unodzivirira. Kashoma chaizvo kuti pave nezvakaipa zvinokonzereswa nemushonga uyu. Zvinoitika kuti vana vanenge 15% uye hafu yevanhu vakuru irwadziwe pacho panenge pabaiwa nejekiseni. Mishonga yakawanda inodzivirira hepatitis A ine utachiona hunenge hwakaitwa kuti husashande, uye mishoma yacho ine utachiona hunenge hwakapedzwa simba. Mishonga ine utachiona hwakapedzwa simba haikurudzirwi kuvaya vane pamuviri kana vaya vane miviri isina simba rekuzvidzivirira pazvirwere. Mimwe mishonga mishoma inogadzirwa pachiita zvekusanganiswa mushonga unodzivirira hepatitis A nemushonga unodzivirira hepatitis B kana typhoid.